CELEX: 32017D2104
Language: el
Date: 2017-11-06 00:00:00
Title: Απόφαση (ΕΕ) 2017/2104 του Συμβουλίου, της 6ης Νοεμβρίου 2017, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ομάδας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ) σχετικά με τα πρότυπα ποιότητας για τα οπωροκηπευτικά

18.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 303/1
            
         ΑΠΌΦΑΣΗ (ΕΕ) 2017/2104 ΤΟΥ ΣΥΜΒΟΥΛΊΟΥ
   της 6ης Νοεμβρίου 2017
   σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της ομάδας για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ) σχετικά με τα πρότυπα ποιότητας για τα οπωροκηπευτικά
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η ομάδα για τα γεωργικά ποιοτικά πρότυπα της Οικονομικής Επιτροπής των Ηνωμένων Εθνών για την Ευρώπη (WP.7 της ΟΕΕ/ΗΕ) εξετάζει και εγκρίνει προτάσεις για τη θέσπιση νέων προτύπων ποιότητας της ΟΕΕ/ΗΕ για τα οπωροκηπευτικά ή τροποποιήσεις στα υφιστάμενα πρότυπα ποιότητας. Οι εν λόγω προτάσεις εκπονούνται από τα ειδικευμένα τμήματα της ΟΕΕ/ΗΕ για την τυποποίηση. Η WP.7 της ΟΕΕ/ΗΕ εγκρίνει τις προτάσεις με συναίνεση των συμμετεχόντων μελών.
            
         
               (2)
            
            
               Τα πρότυπα ποιότητας της ΟΕΕ/ΗΕ για τα οπωροκηπευτικά συμβάλλουν στη διεθνή εναρμόνιση αυτών των προτύπων και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο οπωροκηπευτικών.
            
         
               (3)
            
            
               Η Ένωση συμμετέχει ως παρατηρητής στην WP.7 της ΟΕΕ/ΗΕ και στα ειδικευμένα τμήματα για την τυποποίηση. Τα κράτη μέλη είναι μέλη της ΟΕΕ/ΗΕ και συμμετέχουν στην WP.7 της ΟΕΕ/ΗΕ και στα ειδικευμένα τμήματα για την τυποποίηση. Επομένως, τα κράτη μέλη έχουν το δικαίωμα να συμμετέχουν στις αποφάσεις για την έγκριση των προτύπων της ΟΕΕ/ΗΕ για τα οπωροκηπευτικά.
            
         
               (4)
            
            
               Σύμφωνα με το άρθρο 75 παράγραφος 1 και το άρθρο 76 παράγραφος 1 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (1), τα προϊόντα του τομέα των οπωροκηπευτικών τα οποία προορίζονται να πωληθούν νωπά στον καταναλωτή μπορούν να διατίθενται στην αγορά μόνο εάν είναι σύμφωνα με τα ισχύοντα πρότυπα εμπορίας, εάν είναι καλής, ανόθευτης και σύμφωνης προς τα συναλλακτικά ήθη ποιότητας και εάν αναγράφεται η χώρα προέλευσης.
            
         
               (5)
            
            
               Σύμφωνα με το άρθρο 75 παράγραφος 2 του κανονισμού (ΕΕ) αριθ. 1308/2013, ανατίθεται στην Επιτροπή η αρμοδιότητα να καθορίζει πρότυπα εμπορίας στον τομέα των οπωροκηπευτικών με κατ' εξουσιοδότηση πράξη. Ειδικά πρότυπα εμπορίας καθορίζονται για ορισμένα οπωροκηπευτικά προϊόντα στον εκτελεστικό κανονισμό (ΕΕ) αριθ. 543/2011 της Επιτροπής (2). Τα εν λόγω ειδικά πρότυπα εμπορίας βασίζονται στα πρότυπα ποιότητας της ΟΕΕ/ΗΕ για τα εν λόγω προϊόντα.
            
         
               (6)
            
            
               Σύμφωνα με το άρθρο 3 παράγραφος 1 του εκτελεστικού κανονισμού (ΕΕ) αριθ. 543/2011, τα οπωροκηπευτικά που δεν καλύπτονται από ειδικά πρότυπα εμπορίας πρέπει να είναι σύμφωνα με τα γενικά πρότυπα εμπορίας που καθορίζονται στο παράρτημα I μέρος Α του εν λόγω εκτελεστικού κανονισμού. Τα προϊόντα που είναι σύμφωνα με τα ισχύοντα πρότυπα εμπορίας που έχουν εγκριθεί από την ΟΕΕ/ΗΕ θεωρείται ότι είναι σύμφωνα με τα γενικά πρότυπα εμπορίας.
            
         
               (7)
            
            
               Δεδομένου ότι τα ποιοτικά πρότυπα της ΟΕΕ/ΗΕ για τα οπωροκηπευτικά επηρεάζουν το δίκαιο της Ένωσης, είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της WP.7 της ΟΕΕ/ΗΕ όσον αφορά τα εν λόγω πρότυπα ποιότητας.
            
         
               (8)
            
            
               Οι προτάσεις για τα πρότυπα ποιότητας που εκπονήθηκαν από το ειδικευμένο τμήμα για την τυποποίηση των νωπών οπωροκηπευτικών και από το ειδικευμένο τμήμα για την τυποποίηση των ξηρών και αποξηραμένων προϊόντων συζητήθηκαν εκτενώς μεταξύ επιστημονικών και τεχνικών εμπειρογνωμόνων του τομέα των οπωροκηπευτικών. Οι εν λόγω προτάσεις θα πρέπει, ως εκ τούτου, να υποστηριχθούν εξ ονόματος της Ένωσης από τα κράτη μέλη υπό τον όρο ότι είναι προς το συμφέρον της Ένωσης και δεν αντιβαίνουν στο ενωσιακό δίκαιο και ιδίως στον κανονισμό (ΕΕ) αριθ. 1308/2013.
            
         
               (9)
            
            
               Δεδομένης της εξελισσόμενης και τεχνικής φύσης των προτύπων ποιότητας για τα νωπά οπωροκηπευτικά και της επακόλουθης ανάγκης η θέση της Ένωσης να λαμβάνει υπόψη τις εν λόγω νέες εξελίξεις καθώς και άλλες τυχόν ανησυχίες από πλευράς Ένωσης, θα πρέπει να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, για την εξειδίκευση της θέσης της Ένωσης σε ετήσια βάση.
            
         
               (10)
            
            
               Για να εξασφαλιστεί η αναγκαία ευελιξία κατά τις συζητήσεις ενόψει της συνεδρίασης και στη συνεδρίαση της WP.7 της ΟΕΕ/ΗΕ, τα κράτη μέλη, σε συνεννόηση με την Επιτροπή, θα πρέπει να εξουσιοδοτηθούν να αποδεχτούν τις τροποποιήσεις των προτάσεων για την ποιότητα των προτύπων για τα οπωροκηπευτικά υπό την προϋπόθεση ότι οι εν λόγω τροποποιήσεις δεν θα αλλοιώνουν την ουσία των εν λόγω προτάσεων.
            
         
               (11)
            
            
               Η θέση που θεσπίζεται στην παρούσα απόφαση θα πρέπει να αναθεωρηθεί το αργότερο έως την ετήσια συνεδρίαση της WP.7 της ΟΕΕ/ΗΕ το 2020.
            
         
               (12)
            
            
               Δεδομένου ότι η Ένωση έχει απλώς καθεστώς παρατηρητή στην WP.7 της ΟΕΕ/ΗΕ και στα ειδικευμένα τμήματά της για την τυποποίηση, επαφίεται στα κράτη μέλη που συμμετέχουν στην WP.7 της ΟΕΕ/ΗΕ να διατυπώσουν τη θέση της Ένωσης ενεργώντας από κοινού προς το συμφέρον της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρατίθεται στο παράρτημα I η θέση που πρέπει να ληφθεί εξ ονόματος της Ένωσης κατά την ετήσια συνεδρίαση της WP.7 της ΟΕΕ/ΗΕ όταν η τελευταία κληθεί να θεσπίσει νέα πρότυπα ποιότητας της ΟΕΕ/ΗΕ για τα οπωροκηπευτικά ή να τροποποιήσει υφιστάμενα πρότυπα ποιότητας της ΟΕΕ/ΗΕ για τα οπωροκηπευτικά.
   Άρθρο 2
   Η εξειδίκευση της θέσης της Ένωσης σε ετήσια βάση κατά τις ετήσιες συνεδριάσεις της WP.7 της ΟΕΕ/ΗΕ καθορίζεται σύμφωνα με το παράρτημα II.
   Άρθρο 3
   Η παρούσα απόφαση και τα παραρτήματά της αξιολογούνται και, εφόσον ενδείκνυται, αναθεωρούνται από το Συμβούλιο, κατόπιν πρότασης της Επιτροπής, το αργότερο έως την ετήσια συνεδρίαση της WP.7 της ΟΕΕ/ΗΕ το 2020.
   Άρθρο 4
   Η θέση που αναφέρεται στο άρθρο 1 διατυπώνεται από τα κράτη μέλη που συμμετέχουν στην WP.7 της ΟΕΕ/ΗΕ, τα οποία ενεργούν από κοινού προς το συμφέρον της Ένωσης.
   Άρθρο 5
   Τα κράτη μέλη που συμμετέχουν στην WP.7 της ΟΕΕ/ΗΕ, ενεργώντας από κοινού προς το συμφέρον της Ένωσης και σε συνεννόηση με την Επιτροπή, μπορούν να συμφωνήσουν για ελάσσονος σημασίας αλλαγές στις προτάσεις των προτύπων ποιότητας για τα οπωροκηπευτικά στην WP.7 της ΟΕΕ/ΗΕ που δεν αλλοιώνουν την ουσία των εν λόγω προτάσεων.
   Άρθρο 6
   Η παρούσα απόφαση απευθύνεται στα κράτη μέλη.
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 6 Νοεμβρίου 2017.
      
         
            Για το Συμβούλιο
         
         
            Ο Πρόεδρος
         
         T. TAMM
      
   
   
      (1)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
   
      (2)  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
   
      ΠΑΡΑΡΤΗΜΑ I
      
         Η ΘΕΣΗ ΤΗΣ ΕΝΩΣΗΣ ΣΤΗΝ ΕΤΗΣΙΑ ΣΥΝΕΔΡΙΑΣΗ ΤΗΣ WP.7 ΤΗΣ ΟΕΕ/ΗΕ
      
      Τα κράτη μέλη τα οποία συμμετέχουν στην WP.7 της ΟΕΕ/ΗΕ, ενεργώντας από κοινού προς το συμφέρον της Ένωσης, εγκρίνουν τις προτάσεις που εκπονήθηκαν από το ειδικευμένο τμήμα για την τυποποίηση των νωπών οπωροκηπευτικών και από το ειδικευμένο τμήμα για την τυποποίηση των ξηρών και αποξηραμένων προϊόντων για τη δημιουργία νέων ποιοτικών προτύπων της ΟΕΕ/ΗΕ για τα οπωροκηπευτικά ή για τις τροποποιήσεις στα υφιστάμενα ποιοτικά πρότυπα της ΟΕΕ/ΗΕ για τα οπωροκηπευτικά, υπό την προϋπόθεση ότι:
      
                  α)
               
               
                  τα νέα πρότυπα ποιότητας για τα οπωροκηπευτικά ή οι τροποποιήσεις των υφιστάμενων προτύπων ποιότητας για τα οπωροκηπευτικά είναι προς το συμφέρον της Ένωσης και εξυπηρετούν τους στόχους τους οποίους επιδιώκει η Ένωση στο πλαίσιο της γεωργικής πολιτικής της· και
               
            
                  β)
               
               
                  τα νέα πρότυπα ποιότητας για τα οπωροκηπευτικά ή οι τροποποιήσεις των υφιστάμενων προτύπων ποιότητας για τα οπωροκηπευτικά δεν αντιβαίνουν στο δίκαιο της ΕΕ, και ιδίως δεν αντιβαίνουν στον κανονισμό (ΕΕ) αριθ. 1308/2013, με την επιφύλαξη του δικαιώματος της Επιτροπής να προσαρμόσει τους κανόνες της Ένωσης με κατ' εξουσιοδότηση πράξη, ειδικότερα όσον αφορά τα πρότυπα εμπορίας για τα οπωροκηπευτικά που αναφέρονται στο άρθρο 75 του εν λόγω κανονισμού.
               
            
   
      ΠΑΡΑΡΤΗΜΑ II
      
         ΕΤΗΣΙΑ ΕΞΕΙΔΙΚΕΥΣΗ ΤΗΣ ΘΕΣΗΣ ΤΗΣ ΕΝΩΣΗΣ ΣΤΟ ΠΛΑΙΣΙΟ ΤΗΣ ΕΤΗΣΙΑΣ ΣΥΝΕΔΡΙΑΣΗΣ ΤΗΣ WP.7 ΤΗΣ ΟΕΕ/ΗΕ
      
      
                  1.
               
               
                  Πριν από κάθε ετήσια συνεδρίαση της WP.7 της ΟΕΕ/ΗΕ η Επιτροπή διαβιβάζει στο Συμβούλιο ή στα προπαρασκευαστικά του όργανα προπαρασκευαστικό έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθεί και να εγκριθεί η θέση που θα διατυπωθεί εξ ονόματος της Ένωσης. Το εν λόγω έγγραφο διαβιβάζεται εγκαίρως πριν από τη συνεδρίαση της WP.7 της ΟΕΕ/ΗΕ την οποία αφορά.
               
            
                  2.
               
               
                  Κατά την εκπόνηση του εγγράφου του σημείου 1 του παρόντος παραρτήματος η Επιτροπή εξετάζει εάν τα προτεινόμενα πρότυπα ποιότητας συνάδουν με τις προϋποθέσεις του παραρτήματος I, μεταξύ άλλων εάν εγείρουν συγκεκριμένες ανησυχίες για την Ένωση.
               
            
                  3.
               
               
                  Όταν, κατόπιν της αξιολόγησης της Επιτροπής που αναφέρεται στο σημείο 2, οι συζητήσεις στο Συμβούλιο ή στα προπαρασκευαστικά του όργανα δείξουν ότι μια πρόταση του ειδικευμένου τμήματος για την τυποποίηση των νωπών οπωροκηπευτικών ή του ειδικευμένου τμήματος για την τυποποίηση των ξηρών και αποξηραμένων προϊόντων εγείρει συγκεκριμένη ανησυχία για την Ένωση, ανησυχία που δεν έχει συζητηθεί σε ένα από τα ειδικευμένα τμήματα για την τυποποίηση, τα κράτη μέλη που συμμετέχουν στην WP.7 της ΟΕΕ/ΗΕ ζητούν να αναβληθεί η απόφαση επί της εν λόγω πρότασης έως ότου συζητηθούν δεόντως οι εν λόγω ανησυχίες στο ειδικευμένο τμήμα για την τυποποίηση.
               
            
                  4.
               
               
                  Όταν μια πρόταση του ειδικευμένου τμήματος για την τυποποίηση των νωπών οπωροκηπευτικών ή του ειδικευμένου τμήματος για την τυποποίηση των ξηρών και αποξηραμένων προϊόντων είναι πιθανό να επηρεαστεί από νέες επιστημονικές ή τεχνικές πληροφορίες οι οποίες προέκυψαν μετά τη συζήτηση στο Συμβούλιο ή στα προπαρασκευαστικά του όργανα αλλά ωστόσο πριν ή κατά τη διάρκεια της συνεδρίασης της WP.7 της ΟΕΕ/ΗΕ, τα κράτη μέλη που συμμετέχουν στην WP.7 της ΟΕΕ/ΗΕ, ενεργώντας από κοινού υπέρ των ενωσιακών συμφερόντων, ζητούν να αναβληθεί η απόφαση επί της εν λόγω πρότασης στην WP.7 της ΟΕΕ/ΗΕ έως ότου η εν λόγω πρόταση συζητηθεί στα ειδικευμένα τμήματα για την τυποποίηση με βάση τις εν λόγω νέες επιστημονικές ή τεχνικές πληροφορίες.
               
            
                  5.
               
               
                  Εάν στο πλαίσιο συνόδου του Συμβουλίου ή συνεδρίασης του προπαρασκευαστικού του οργάνου αριθμός κρατών μελών αντίστοιχος προς τη μειοψηφία αρνησικυρίας που καθορίζεται στο άρθρο 238 παράγραφος 3 στοιχείο α) δεύτερο εδάφιο της Συνθήκης για τη λειτουργία της Ευρωπαϊκής Ένωσης αντιτίθενται σε πρόταση για νέο ποιοτικό πρότυπο της ΟΕΕ/ΗΕ για τα οπωροκηπευτικά ή αντιτίθενται σε τροποποίηση υφιστάμενων ποιοτικών προτύπων της ΟΕΕ/ΗΕ για τα οπωροκηπευτικά, τα κράτη μέλη που συμμετέχουν στην WP.7 της ΟΕΕ/ΗΕ ζητούν να αναβληθεί η συγκεκριμένη απόφαση και να συνεχιστούν οι συζητήσεις στο ειδικευμένο τμήμα για την τυποποίηση των νωπών οπωροκηπευτικών ή στο ειδικευμένο τμήμα για την τυποποίηση των ξηρών και αποξηραμένων προϊόντων ή σε ομάδα εργασίας της ΟΕΕ/ΗΕ που συστάθηκε για τον σκοπό αυτό.
               
            
                  6.
               
               
                  Εάν χρειαστεί, δύναται να συγκληθούν περαιτέρω σύνοδοι του Συμβουλίου ή συνεδριάσεις των προπαρασκευαστικών του οργάνων, μεταξύ άλλων και επιτόπου, ώστε να ληφθούν υπόψη τυχόν νέες εξελίξεις που προέκυψαν από το πέρας των συζητήσεων στο Συμβούλιο και στα προπαρασκευαστικά του όργανα και έως ή κατά τη διάρκεια της συνεδρίασης της WP.7 της ΟΕΕ/ΗΕ, πέραν των αναφερομένων στο άρθρο 5 της παρούσας απόφασης εξελίξεων.
               
            
                  7.
               
               
                  Εάν κατά τη διάρκεια των εν λόγω συνεδριάσεων, περιλαμβανομένων και επιτόπου συνεδριάσεων, και λαμβάνοντας υπόψη τα σημεία 3, 4 και 6 του παρόντος παραρτήματος, δεν καταστεί δυνατή η επίτευξη συμφωνίας για το προτεινόμενο πρότυπο, το ζήτημα παραπέμπεται στο Συμβούλιο ή στα προπαρασκευαστικά του όργανα.